หุ้นไทยทะยานแตะ1,200จุดแล้ว
หุ้นไทย19มี.ค.ร้อนแรงดัชนีทะยานทดสอบที่ระดับ 1,200 จุดทำสถิติสูงสุดรอบ16ปี สำเร็จหลังได้แรงซื้อจากหุ้นขนาดใหญ่
19 มี.ค. 2555

หุ้นไทย19มี.ค.ร้อนแรงดัชนีทะยานทดสอบที่ระดับ 1,200 จุดทำสถิติสูงสุดรอบ16ปี สำเร็จหลังได้แรงซื้อจากหุ้นขนาดใหญ่
ผู้สื่อข่าวรายงานว่า เมื่อเวลา 12.24 น. วันที่ 19 มี.ค.ดัชนีหุ้นไทยได้ปรับตัวเพิ่มขึ้นทดสอบที่ระดับ 1,200 จุด สำเร็จ โดยมีผลมาจากแรงซื้อหุ้นขนาดใหญ่ โดยเฉพาะธนาคารพาณิชย์ อย่างไรก็ตามดัชนีระดับดังกล่าว ยังคงทำสถิติสูงสุดในรอบ 16 ปี 




 
ขณะที่ ภาพรวมการลงทุนในภาคเช้าวันนี้ยังคงดีต่อเนื่อง ดัชนีเปิดตลาดอยู่ในแดนบวกและมีแรงซื้อในหุ้นกลุ่มธนาคารพาณิชย์ขนาดใหญ่เข้ามาจำนวนมาก จนสามารถดันให้ดัชนีทดสอบระดับ 1,200 จุดได้สำเร็จ แต่ยังคงทำสถิติสูงสุดในรอบ 16 ปี  หลังจากนั้นดัชนีหุ้นปิดตลาดการซื้อขายภาคเช้าที่ระดับ 1,201.36 จุด เพิ่มขึ้น 11.80 จุด หรือ 0.99% มูลค่าการซื้อขาย 20,686.58 ล้านบาท 
ฝ่ายวิจัยบล.บัวหลวงว่า  ดัชนีตลาดปรับตัวบวกต่อในวันนี้ทำให้ เริ่มมีความเสี่ยงเพิ่มขึ้น เพราะเริ่มเห็นสัญญาณการพักตัวของหุ้นกลุ่มพลังงานและปิโตรเคมี ซึ่งเป็นกลุ่มหุ้นนำตลาดในช่วงที่ผ่านมา 
ทั้งนี้ ประเมินตลาดระยะสั้นจะเริ่มผันผวนและมีความเสี่ยงต่อการลงทุนหากตลาดปรับตัวขึ้นต่อ กลยุทธ์ทางเทคนิคให้เริ่มทยอยลดพอร์ตการลงทุนในหุ้นขนาดใหญ่โดยเฉพาะกลุ่มธนาคาร พลังงานและปิโตรเคมี
ขณะที่บล.ฟิลลิป ระบุว่า  แม้ดัชนีจะสามารถทดสอบ 1200 จุด ได้ แต่น่าจะยังคงภาพการเวียนกลุ่มเล่นหลังปรับขึ้นมาแล้วยาวนานต่อเนื่อง ดังนั้น การเก็งกำไรระยะสั้นจะเน้นให้รอขายทำกำไรแถวแนวต้านไปเรื่อยๆ โดยยังชอบกลุ่มพลังงานและยานยนต์ที่น่าจะฟื้นตัวได้ดี โดยให้แนวต้านที่ระดับ  1,200-1,210 แนวรับ ที่ 1,180-1,171 จุด
5 อันดับหุ้นที่มีการซื้อขายสูงสุด
1.BBL ปิดที่ 192 บาท เพิ่มขึ้น 6.50 บาท หรือ 3.50% มูลค่าการซื้อขาย 1,520 ล้านบาท 
2.TLGF ปิดที่ 11.10 บาท เพิ่มขึ้น 11.10 บาท มูลค่าการซื้อขาย 1,156 ล้านบาท 
3.TRUE ปิดที่ 3.74 บาท ลดลง 0.12 บาท หรือ 3.11% มูลค่าการซื้อขาย 1,136 ล้านบาท 
4.SCB ปิดที่ 151 บาท เพิ่มขึ้น 7.50 บาท หรือ 5.23% มูลค่าการซื้อขาย 935 ล้านบาท 
5.PTT ปิดที่ 356 บาท เพิ่มขึ้น 2 บาท หรือ 0.56% มูลค่าการซื้อขาย 771 ล้านบาท